b'\n_START_ARTICLE_\nKannusillanm\xc3\xa4ki\n_START_PARAGRAPH_\nKannusillanm\xc3\xa4ki (ruots. Kannbrobacken) on Pappilantiehen, Vanhaan Lakelantiehen, Kannusillankatuun ja Kirkkoj\xc3\xa4rventiehen rajoittuva kallioinen m\xc3\xa4ki Espoon keskuksessa, virastokeskuksen l\xc3\xa4nsipuolella, rantaradan ja Espoonjoen v\xc3\xa4liss\xc3\xa4. M\xc3\xa4ki on 1,7 hehtaaria laaja ja maan omistaa kaupunki. Kannusillanm\xc3\xa4ki on kaavoitettu virkistysalueeksi sek\xc3\xa4 julkisten palvelujen ja hallinnon alueeksi._NEWLINE_Nimens\xc3\xa4 Kannusillanm\xc3\xa4ki on saanut m\xc3\xa4en luoteispuolella Espoonjoen ylitse johtavasta sillasta, jonka nimi on Kannusilta. Paikalla oli alun perin samanniminen puusilta, joka sai nimens\xc3\xa4 perim\xc3\xa4tiedon mukaan siit\xc3\xa4, ett\xc3\xa4 miehet k\xc3\xa4tkiv\xc3\xa4t viinakannunsa sillan alle kirkonmenojen ajaksi. Nykyisin Kannusilta viittaa vuonna 2008 valmistuneeseen punagraniittiseen kiviholvisiltaan, joka rakennettiin Espoon 550-vuotisjuhliin._NEWLINE_Kannusillanm\xc3\xa4ell\xc3\xa4 on useita vanhoja taloja, joissa toimii nyky\xc3\xa4\xc3\xa4n kansalaisj\xc3\xa4rjest\xc3\xb6j\xc3\xa4. Espoon vanha kunnantalo sijaitsee my\xc3\xb6s m\xc3\xa4ell\xc3\xa4. Nykyinen kaupungintalo on virastokeskuksessa ja vanhassa kunnantalossa toimii musiikkiopisto. Muita m\xc3\xa4en taloja ovat kukkakauppa, joka oli ennen Villa Karyllin puutarhuri-talonmiehen asuntona, vuonna 1904 rakennettu Lilla Karyll ja vuonna 1921 valmistunut apteekki. Kannusillan it\xc3\xa4puolella on sis\xc3\xa4\xc3\xa4nk\xc3\xa4ynti m\xc3\xa4en sis\xc3\xa4\xc3\xa4n louhittuun Kannusillanm\xc3\xa4en v\xc3\xa4est\xc3\xb6suojaan. Rauhan aikana v\xc3\xa4est\xc3\xb6suojaa k\xc3\xa4ytet\xc3\xa4\xc3\xa4n liikunta- ja kulttuuritilana. V\xc3\xa4est\xc3\xb6suojassa j\xc3\xa4rjestet\xc3\xa4\xc3\xa4n syksyisin vuosittaisen ik\xc3\xa4luokan kutsunnat._NEWLINE_Kannusillanm\xc3\xa4ki on merkitt\xc3\xa4v\xc3\xa4 luontotasku aivan Espoon keskuksen betonirakennusten vieress\xc3\xa4. M\xc3\xa4en kasvillisuus on monipuolinen, perhoskanta runsas ja eritt\xc3\xa4in monipuolisen. Alue on niitty\xc3\xa4, lehtomaista mets\xc3\xa4\xc3\xa4 ja kalliota. Biologi Jukka Jalava on pyydyst\xc3\xa4nyt Kannusillanm\xc3\xa4elt\xc3\xa4 vuosien 2003\xe2\x80\x932005 aikana yhteens\xc3\xa4 yli 700 eri perhoslajia. Kannusillanm\xc3\xa4en perhoslajeista kirjot\xc3\xa4pl\xc3\xa4koi (Ethmia quadrillella) on luokiteltu uhanalaiseksi, kuuy\xc3\xb6kk\xc3\xb6nen (Polypogon lunalis) vaarantuneeksi, laji on itse asiassa miltei kadonnut manner-Suomesta, sek\xc3\xa4 vy\xc3\xb6neilikkay\xc3\xb6kk\xc3\xb6nen (Hadena compta) on luokiteltu silm\xc3\xa4ll\xc3\xa4pidett\xc3\xa4v\xc3\xa4n harvinaiseksi.'